钦定古今图书集成/理学汇编/学行典/第234卷 > 戴封
## 钦定古今图书集成/理学汇编/学行典/第234卷 > 戴封

按《后汉书独行传》：“戴封，字平仲，济北刚人也。年十五，
诣太学，师事鄮令东海申君。申君卒，送丧到东海，道
当经其家。父母以封当还，豫为娶妻。封暂过拜亲，不
宿而去。还京师卒业。时同学石敬平温病卒，封养视
殡敛，以所赍粮市小棺送丧。到家更敛，见敬平行时
书物皆在棺中，乃大异之。封后遇贼，财物悉被略夺”，
唯馀缣七疋。贼不知处封，乃追以与之，曰：“知诸君乏，
故送相遗。”贼惊曰：“此贤人也！”尽还其器物。后举孝廉，
光禄主事，遭伯父丧去官。诏书求贤良方正直言之
士，有至行能消灾伏异者，公卿郡守各举一人，郡及
大司农俱举封。公车征陛见，对策第一，擢拜议郎，迁西华令。时汝、颍有蝗灾，独不入西华界。时督邮行县，
蝗忽大至，督邮其日即去，蝗亦顿除，一境奇之。其年
大旱，封祷请无获，乃积薪坐其上以自焚，火起而大
雨暴至，于是远近叹服。迁中山相。时诸县囚四百馀
人，辞状已定，当行刑，封哀之，皆遣归家，与克期日，皆
无违者，诏书策美焉。永元十二年，征拜太常，卒官。